**Co-chomhairle air Dreachd Phlana Gàidhlig Riaghaltas na h-Alba 2015-20**

**Sgrùdadh Fhreagairtean**

**Ro-Ràdh**

Air 27 Giblean 2015 dh’fhoillsich Riaghaltas na h-Alba dreachd den Phlana Gàidhlig aca airson 2015-20.

Stèidhich Achd na Gàidhlig (Alba) 2005 Bòrd na Gàidhlig mar am prìomh bhuidheann phoblach an Alba le dleastanas airson inbhe thèarainte na Gàidhlig agus airson cleachdadh is tuigse na Gàidhlig a bhrosnachadh. Tha an Achd a’ toirt cothrom do Bhòrd na Gàidhlig iarraidh air buidheann poblach sam bith an Alba Plana Gàidhlig ullachadh. Feumaidh Plana Gàidhlig ainmeachadh na ceumannan a ghabhas am buidheann a thaobh cleachdadh na Gàidhlig ann an obraichean na buidhne.

Tha Planaichean Gàidhlig aig buidhnean poblach a’ dèanamh cìnnteach gum bi pàirt aig an raon poblach an Alba ann a bhith stèidheachadh tèarainteachd don Ghàidhlig, le bhith ag àrdachadh a h-inbhe agus le bhith cruthachadh cothroman practaigeach airson a cleachdadh.

Bha Riaghaltas na h-Alba am measg na sia ùghdarrasan poblach a dheasaich agus a chuir an gnìomh Plana Gàidhlig, a’ cur a-mach mar a chleachdadh iad tuilleadh Gàidhlig nan obair làitheil, agus mar a bheireadh iad taic do Bhòrd na Gàidhlig airson na h-amasan a th’ ann am Plana Cànain Nàiseanta na Gaidhlig a choileanadh. Mar phàirt den phròiseas a chaidh a chur a-mach ann an Achd 2005, thèid Planaichean Gàidhlig an ath-nuadhachadh gach 5 bliadhna, agus ’s e seo an dàrna tionndadh de Phlana Gàidhlig Riaghaltas na h-Alba.

**An Co-chomhairle**

Bha an co-chomhairle air an Dreachd Phlana fosgailte eadar 27 Giblean agus 22 Òg-mhìos 2015, a’ sireadh beachdan air na deastanasan a bha am beachd Riaghaltas na h-Alba a-rèir:

* Dearbh-aithne agus Follaiseachd,
* Conaltradh agus Foillseachaidhean,
* Luchd-obrach agus Trèanadh,

agus cuideachd a’ sireadh beachdan a bharrachd air ar Plana.

**Freagairtean**

Thàinig 9 freagairtean a-steach, agus chithear liosta dhiubh ann an **Leas-phàipear A.** Thàinig iad bho bhuidhnean poblach, ùghdarras ionadail, buidheann ealain Gàidhlig neo-eisimileach agus daoine fa-leth.

Chaidh an co-chomhairle fhoillseachadh gu dà-chànanach, agus fhuair sinn 2 fhreagairt ann an Gàidhlig agus 7 ann am Beurla.

Far a bheil luchd-freagairt air cead a thoirt dhuinn am freagairtean fhoillseachadh, gheibhear iad seo air làrach-lìn co-chomhairle Riaghaltas na h-Alba aig <http://consult.scotland.gov.uk>.

**Toraidhean rannsachaidh**

Bha na freagairtean, sa mhòr-chuid, a’ sealltainn taic airson na dleastanasan a chaidh fhoillseachadh ann am Plana Gàidhlig Riaghaltas na h-Alba, gu h-àraidh a thaobh amasan Plana Cànain Nàiseanta na Gàidhlig.

Chaidh puing no dhà a thogail a thaobh dleastanasan sònraichte taobh a-steach modhan-obrach Riaghaltas na h-Alba, m.e. follaiseachd na Gàidhlig ann an togalaichean Riaghaltas na h-Alba agus trèanadh airson luchd-obrach. Chaidh atharrachaidhean am moladh airson na dleastanasan seo an soilleireachadh. Chaidh puingean eile an togail air mar a tha na dleastanasan sa Phlana seo a’ buineadh do Bhuidhnean gnìomha, NDPBan agus buidhnean poblach eile a tha stèidhichte an Alba, agus an dreuchd cudromach aig Riaghaltas na h-Alba deagh eisimpleir a shealltainn do na buidhnean seo.

Thog feadhainn puingean sònraichte a thaobh poileasaidh foghlaim Gàidhlig, agus na solaraidhean Gàidhlig a th’ ann am Bile an Fhoghlaim a tha ro Phàrlamaid an-dràsta.

**An Ath Cheum**

Tha sinn airson taing a thoirt do gach buidheann agus neach a chur freagairt thugainn mun Phlana Gàidhlig againn. Tha na beachdan a fhuair sinn bhon cho-chomhairle air a bhith, far an robh e iomchaidh, air an gabhail a-steach do Phlana Gàidhlig Riaghaltas na h-Alba 2015-20. Chaidh ar plana a chur gu Bòrd na Gàidhlig airson aonta, a-rèir Achd na Gàidhlig (Alba) 2005 agus thèid fhoillseachadh nuair a ruigear aonta eadar am Bòrd agus Ministearan na h-Alba.

**Measadh air Freagairtean**

**Ceist 1(a) – Dè ur beachdan air Bun-dhleastanasan Riaghaltas na h-Alba ann an Caibideil II, a thaobh Dearbh-aithne agus Follaiseachd?**

Chaidh aithneachadh leis a’ chuid as motha den luchd-freagairt gun deach deagh adhartas a dhèanamh san raon seo le Riaghaltas na h-Alba bhon a dheasaich sinn an toiseach Plana Gàidhlig ann an 2010, agus gun cuidich ar dleastanasan leantainneach agus ar n-Amasan Àrd-ìre le àrdachadh inbhe na Gàidhlig an Alba.

Chaidh puingean sònraichte an togail mar fhreagairt ris a’ cheist seo a thaobh follaiseachd na Gàidhlig ann an soidhnichean, cinn-litreach agus suaicheantas Riaghaltas na h-Alba, raointean far a bheil adhartas air a bhith ann ach far am bi leasachadh a bharrachd.

**Ceist 1(b) – Dè ur beachdan air Bun-dhleastanasan Riaghaltas na h-Alba ann an Caibideil II, a thaobh Conaltradh agus Foillseachaidhean?**

Chaidh aithneachadh gun robh dleastanasan ùra san earrann seo, mar eisimpleir gum biodh riochdaire le Gàidhlig ri làimh airson agallamhan sna meadhanan, agus gum biodh barrachd Gàidhlig air làraich-lìn an Riaghaltais agus air na meadhanan sòisealta, nan deagh cheumannan.

Dh’iarr aon bhuidheann a chur freagairt don cho-chomhairleachadh deagh chleachdaidhean a thèid an leasachadh le Riaghaltas na h-Alba a thaobh na Gàidhlig a sgaoileadh do bhuidhnean agus ùghdarrasan poblach. Tha seo a’ toirt a-steach cleachdaidhean a tha an gnìomh mu thràth tron obair aig Riaghaltas na h-Alba le Bòrd na Gàidhlig agus tron bhuidheann lìonraidh de dh’oifigearan Gàidhlig, GMòr.

**Ceist 1(c) – Dè ur beachdan air Bun-dhleastanasan Riaghaltas na h-Alba ann an Caibideil II, a thaobh Luchd-obrach agus Trèanadh?**

Chaidh iomradh a dhèanamh air trèanadh Gàidhlig airson luchd-obrach Riaghaltas na h-Alba mar phàirt chudromadh de dhleastanasan Riaghaltas na h-Alba a thaobh na Gàidhlig. Chaidh soilleireachadh iarraidh air pàirtean den dleastanas seo, ach chaidh fàilte a chur air an amas taic a thoirt do luchd-obrach a bha airson Gàidhlig ionnsachadh.

Dh’iarr aon neach-freagairt gum biodh goireasan trèanaidh sam bith air an leasachadh le Riaghaltas na h-Alba ri làimh airson buidhnean poblach eile.

**Ceist 2 – A bheil molaidhean sam bith eile agaibh a thaobh Plana Gàidhlig Riaghaltas na h-Alba?**

Chaidh iomadh seòrsa freagairt agus moladh a chur thugainn fon cheist seo bho gach neach-freagairt, le cuid a’ beachdachadh go sònraichte air foghlam Gàidhlig agus dreuchd Riaghaltas na h-Alba a bhith ga lìbhrigeadh.

Chaidh iomradh a dhèanamh air dreuchd Riaghaltas na h-Alba cùrsa a threòrachadh airson gach buidheann poblach an Alba. A-rèir a’ chuid as motha dhiubh, ’s e prìomhachas a th’ann co-obrachadh agus deagh chleachdaidhean agus ghoireasan a sgaoileadh airson amasan Plana Cànain Nàiseanta na Gàidhlig a choileanadh.

Am measg na puingean sònraichte a chaidh an togail:

* Cunntasan-sluaigh foghlaim nàiseanta – an urrainn dhuinn fiosrachadh nas mionaidiche a thoirt seachad mu dhiofar ìrean ann am foghlam Gàidhlig?
* Foghlam tro mheadhan na Gàidhlig – rinn aon neach-freagairt iomradh air neo-chothromachd ann an sgoiltean a tha a’ teagasg tro mheadhan na Gàidhlig a-mhàin, le Beurla, Gàidhlig agus aon chànan eile anns gach sgoil air am moladh nan àite
* Thog neach-freagairt eile puing mu na solarachaidhean Gàidhlig ann am Bile an Fhoghlaim (Alba) a tha ro Phàrlamaid an-dràsta, agus gum bu chòir a bhith mar phrìomhachas na solarachaidhean seo an neartachadh ann an dleastanasan Riaghaltas na h-Alba a thaobh àrdachadh an àireamh de luchd-labhairt agus lìbhrigeadh Plana Cànain Nàiseanta na Gàidhlig.
* Gàidhlig mar mhaoin eaconomach agus sòisealta – dh’iarr aon neach-freagairt oirnn iomradh a thoirt air seo anns na dleastanasan a thaobh Plana Cànain Nàiseanta na Gàidhlig.

**Freagairt Riaghaltas na h-Alba**

Tha Riaghaltas na h-Alba a’ cur fàilte air gach freagairt a fhuair sinn ris a’ cho-chomhairle, agus an caochladh bheachdan a fhuair sinn air ar Dreachd Phlana Gàidhlig.

Stèidhichte air na beachdan seo, chaidh atharrachaidhean a dhèanamh air pàirtean a’ Phlana mus deach a chur do Bhòrd na Gàidhlig airson aonta. Bha iad seo airson cuid de na dleastanasan a shoilleireachadh a thaobh Gàidhlig nar modhan-obrach agus ar dreuchd ann a bhith coileanadh amasan Plana Cànain Nàiseanta na Gàidhlig.

Leanaidh Riaghaltas na h-Alba oirnn a’ sireadh cothroman a bharrachd co-obrachadh a thaobh deagh chleachdaidhean le buidhnean aig a bheil Planaichean Gàidhlig, agus buidhnean a tha a’ leasachadh Planaichean Gàidhlig san àm ri teachd.

Mu dheireadh, chaidh cuid de na beachdan a chaidh an cur thugainn thairis air farsaingeachd ar Plana Gàidhlig, ach bidh iad luachmhor nar còmhraidhean le buidhnean agus roinnean eile.

**Leas-phàipear A – Luchd-freagairt**

**Daoine fa-leth**

Mgr Ailean Cook, Peairt

Ard-Oll Wilson MacLeòid, Oilthigh Dhùn Èideann

*(+ 2 neach-freagairt neo-ainmichte)*

**Buidhnean**

Ùghdarras Pàirc Nàiseanta a’ Mhonaidh Ruaidh

Comhairle nan Eilean Siar

Fèisean nan Gàidheal

Iomairt na Gàidhealtachd ’s nan Eilean Earranta

Ùghdarras Theisteanas na h-Alba